U HRVATSKOJ je samo lani dodijeljeno 14,8 milijardi kuna državnih potpora, što je iznos od oko 10.400 kuna po zaposlenom.

To znači da svaki zaposleni prisilno, kroz poreze, izdvaja više za razne potpore nego za vlastitu mirovinu. Naime, radnik s prosječnom plaćom od oko 6400 kuna u 2. mirovinski stup, odnosno individualnu mirovinsku štednju, uplaćuje godišnje oko 5570 kuna, a razni poticaji, kao što smo već spomenuli, iznose preko 10 tisuća kuna godišnje. Prvi stup ne računamo, jer taj novac ionako ide za postojeće mirovine.



Državne potpore rastu iz godine u godinu

Ono što zabrinjava jest da potpore iz godine u godinu rastu. Naravno, zabrinjava one koji te potpore plaćaju, ne one koji ih dobivaju. Potpore su tako lani porasle za 2,3 milijarde kuna, odnosno 18,8 posto u odnosu na 2017. godinu, kada su dodijeljene potpore iznosile 12 milijardi kuna, te za 3,4 milijarde kuna, odnosno 29,7 posto u odnosu na 2016. godinu, kada su navedene potpore iznosile 11,4 milijarde kuna.

Potpore po zaposlenom su prošle godine porasle za 1.522,30 kuna odnosno 17,2 posto u odnosu na 2017. godinu, kada su iznosile 8.859,48 kuna, a to je i povećanje za 2.169,22 kuna, odnosno 26,4 posto u odnosu na 2016. godinu, kada su navedene potpore iznosile 8.212,56 kuna.

Potpore po stanovniku u Republici Hrvatskoj u 2018. godini iznose 3.613,20 kuna i više su za 644,85 kuna ili 21,7 posto u odnosu na 2017. godinu, kada su iznosile 2.968,34 kune, te su više za 894,41 kunu ili 32,9 posto u odnosu na 2016. godinu, kada su iznosile 2.718,79 kuna. Udio potpora u troškovima države u 2018. godini iznosio je 11,25 posto, u 2017. godini 9,97 posto te u 2016. godini 9,50 posto.





Tekst se nastavlja ispod oglasa

Na što ide novac od potpora?



Potpore se dijele na potpore u sektoru poljoprivrede i ribarstva te na potpore u sektoru industrije i usluga.

U 2018. godini potpore u sektoru industrije i usluga iznosile su ukupno 8,7 milijardi kuna, što čini 58,4 posto udjela u ukupno dodijeljenim potporama u Hrvatskoj te s udjelom u BDP-u od 2,27 posto, dok su potpore u sektoru poljoprivrede i ribarstva iznosile ukupno 6,2 milijarde kuna, odnosno 41,6 posto udjela u ukupno dodijeljenim potporama te s udjelom u BDP-u od 1,61 posto.

Potpore su prošle godine dodjeljivane najvećim dijelom putem subvencija i neposrednih subvencija kamata u ukupnom iznosu od 9,2 milijarde kuna, što je 62,4 posto u ukupno dodijeljenim potporama u 2018. godini, potom slijede aktivirana jamstva s iznosom od 2,6 milijardi kuna ili 17,6 posto. Putem kapitalnih ulaganja dodijeljeno je 1,6 milijardi kuna, odnosno 10,5 posto, kroz porezna oslobođenja, izuzeća, oprost poreza i doprinosa i olakšice dodijeljeno je 1,2 milijarde kuna, što je udjel od 7,9 posto, dok je kroz povoljne zajmove dodijeljeno 226,0 milijuna kuna, odnosno 1,5 posto od ukupnih potpora.